**NACIONALINIO MIŠKŲ SUSITARIMO RENGIMO PROCESO KOORDINACINĖS GRUPĖS SUSITIKIMO
APIBENDRINIMAS**

2021 m. birželio 22 d.

**Susitikimo laikas ir vieta:** 2021 m. birželio 21 d., 15.00-17.35 val., Zoom platformoje. Susitikimas buvo transliuojamas viešai Nacionalinio miškų susitarimo tinklalapyje.

**Moderatorius:** D. Augutis, aplinkos viceministras.

**Susitikimo dalyviai**: *M. Aleinikovas*, LAMMC direktoriaus pavaduotojas Miškų instituto veiklai, *D. Augutis*, aplinkos viceministras, *R. Bakys*, Kauno miškų ir aplinkos inžinerijos kolegijos darbuotojas (mokslininkas), *R. Beinortas*, Asociacijos „Lietuvos mediena“ direktorius, *I. Blaževičė*, VšĮ „Domus solis“ projektų vadovė, *G. Brazaitis*, Vytauto Didžiojo universiteto darbuotojas (mokslininkas), *A. Davenis*, Lietuvos arboristikos centro vadovas, *E. Drobelis*, Lietuvos ornitologų draugijos atstovas, *A. Gaižutis*, Lietuvos miško ir žemės savininkų asociacijos valdybos pirmininkas, *A. Gedvilienė*, Tevynės sąjungos – Lietuvos krikščionių demokratų partijos narė, *L. Girskienė*, Lietuvos valstiečių ir žaliųjų sąjungos partijos narė, *S. Kadziauskas*, Aplinkos ministerijos Miškų politikos grupės vyr. specialistas, *S. Karazija*, emeritas, Lietuvos mmiškininkų sąjungos atstovas, *J. Kazlauskienė*, Seimo nario J. Urbonavičiaus patarėja, *A. Klimavičius*, Aplinkos ministerijos Gamtos apsaugos politikos grupės vadovas, *N. Kupstaitis*, Aplinkos ministerijos Miškų politikos grupės vadovas, *R. Lapinskas*, Žaliosios politikos instituto direktorius, *M. Lynikas*, VĮ Valstybinių miškų urėdijos direktoriaus pavaduotojas miškotvarkai, *D. Lukminė*, LAMMC Miškų instituto darbuotoja (mokslininkė), *V. Masaitienė*, Aplinkos ministerijos Miškų politikos grupės patarėja, *Ž. Morkvėnas*, Baltijos aplinkos forumo direktorius, *G. Mozgeris*, Vytauto Didžiojo universiteto darbuotojas (mokslininkas), *L. Paškevičiūtė*, Aplinkosaugos koalicijos pirmininkė, *M. Peldavičiūtė*, Asociacijos „Gyvo žalio“ vadovė, *R. Petkevičienė*, VĮ Valstybinių miškų urėdijos direktoriaus pavaduotoja medienos ruošai ir prekybai, *A. Radvilavičius*, Miško darbų rangovų asociacijos vadovas, *V. Rašomavičius,* Gamtos tyrimų centro vyresnysis mokslo darbuotojas, *V. Stakėnas*, LAMMC Miškų instituto darbuotojas, *L. Šleinotaitė-Kalėdė*, UAB „Ekokonsultacijos“ direktorė, *A. Urbis*, Vakarų Lietuvos medienos perdirbėjų ir eksportuotojų asociacijos valdybos pirmininkas, *A. Vaitkevičius*, Lietuvos miško ir miško pramonės darbuotojų profesinių sąjungų federacijos atstovas, *A. Vaitkuvienė*, Lietuvos kaimo turizmo asociacijos prezidentė, *A. Valainė*, Aplinkos ministerijos Miškų politikos grupės vyr. specialistė, *A. Zimnickas*, Medienos perdirbėjų asociacijos direktoriaus pavaduotojas.

**Darbotvarkė: NMS** Sektorinių grupių formavimas.

***Svarstyta: NMS Sektorinių grupių formavimas.***

R. Beinortas priminė, kad praeitą savaitę buvo siųstas prašymas Analitinei grupei pateikti informaciją, kuri padėtų spręsti sektorinių grupių formavimo klausimą.

D. Augutis pastebėjo, kad nėra apsitarta, kokią konkrečiai informaciją reikėtų parengti ir pateikti Koordinascinei grupei. Pasiūlė pirmiausiai svarstyti NMS sektorinių grupių formavimo klausimą, kaip ir buvo susitarta praeito Koordinacinės grupės susitikimo metu.

Ž. Morkvėnas palaikė D. Augučio poziciją – nesiblaškyti ir svarstyti sektorinių grupių formavimo klausimą.

M. Peldavičiūtė taip pat pritaria D. Augučiui. Pastebėjo, kad susitikimas specialiai suorganizuotas sektorinių grupių formavimo klausimui aptarti. Jos nuomone, likus laiko, galima būtų aptarti pasiūlymus. Priminė, kad bendrakūra vyksta visiems susitikus ir diskutuojant, o ne susirašinėjant el. paštu.

R. Bakys pastebėjo, kad šiame procese bendrakūra vyko ir susirašinėjant el. paštu.

I. Blaževičė ekrane pasidalino aprašymu apie sektorines grupes, jų formavimo principus (žr. 1 priedą).

A. Zimnickas prašė paaiškinti, kokios sektorinių grupių funkcijos, kaip bus atrenkami atstovai į jas, kaip bus apdorojami dokumentai, kaip toliau vyks procesas, kai bus suformuotos sektorinės grupės.

R. Beinortas pritarė A. Zimnickui.

R. Lapinskas atkreipė dėmesį, kad procesas, koks dabar yra, susikurtas pačių narių. Procesas vyksta etapais. Etapai aprašyti.

N. Kupstaitis pasiūlė nesivelti į diskusijas ir aptarti sektorinių grupių sudarymo principus, grupių sąrašą. Pastebėjo, kad visi Gairių rengimo grupės nariai supranta procesą, visiems buvo išsiųsta informacija apie sektorinių grupių vaidmenį, sudarymo prinipus.

R. Beinortas išreiškė pastabą L. Šleinotaitei Kalėdei, kad ji neturi teisės kalbėti.

L. Paškevičiūtė prašė užprotokoluoti, kad vyksta nepagarba kito asmens atžvilgiu.

A. Gaižutis paprašė pristatyti sektorinių grupių formavimo principus, kokią informaciją sektorinės grupės turės pateikti.

D. Lukminė pritarė A. Gaižučiui. Pastebėjo, kad kiekvienos sektorinės grupės darbo rezultatas yra vizijų suformavimas, kurios bus susistemintos į bendrą viziją.

A. Urbis pastebėjo, kad pirmą kartą mato dokumentą, kuris yra paviešintas ekrane. Pastebėjo, kad dirbti reikia su ta pačia informacija, kuri buvo siųsta. Atkreipė dėmesį, kad nauja informacija turi būti atsiunčiama iš anksto susipažinimui.

R. Bakys, M. Peldavičiūtė pritaria, kad būtų pristatyta pateikta informacija apie sektorines grupes, jų darbo rezultatus.

I. Blaževičė pristatė informaciją apie sektorines grupes. Paaiškino sektorinių grupių užduotis ir norimus gauti rezultatus NMS vizijos ir temų etapuose.

S. Karazija pastebėjo, kad informacijoje nėra pateikta konkrečių sektorinių grupių formavimo principų.

N. Kupstaitis priminė, kad Aplinkos ministerija buvo parengusi pirminį sektorinių grupių sąrašą, kuris jau anksčiau buvo pristatytas Koordinacinei grupei. Informavo, kad remiantis šiuo sarašu A. Gaižutis, A. Urbis, L. Paškevičiūtė, Ž. Morkvėnas, V. Gaubytė teikė siūlymus ir pastabas dėl sektorinių grupių formavimo principų ir sąrašų. Pristatė Aplinkos ministerijos parengtą naują apibendrinantį NMS sektorinių grupių sąrašą, kuris rengtas įvertinus ir maksimaliai atsižvelgiant į šiuos siūlymus (žr. 2 priedą). Šiame sąraše pateikta 16 grupių. Pastebėjo, kad tai nėra galutinis sąrašas, jis galės būti koreguojamas pagal Koordinacinės grupės narių pastabas.

R. Beinortas paklausė, ar šis siūlymas yra Aplinkos ministerijos, ar N. Kupstaičio, ir kaip bus svarstomas sektorinių grupių sąrašas.

D. Augutis akcentavo, kad aptariamas NMS sektorinių grupių sąrašas yra Aplinkos ministerijos pasiūlymas ir paminėjo, kad planuojama šio susitikimo metu pasiskirstyti į mažesnes grupes ir apsitarti dėl siūlomo sektorinių grupių sąrašo. Asmenys į sektorines grupes vėliau galėtų būti atrenkami remiantis suinteresuotų šalių žemėlapiu.

N. Kupstaitis papildė D. Augutį, kad suinteresuotų šalių žemėlapis ir įvadinio renginio dalyvių sąrašas yra skirtingi dalykai. Jo nuomone, turėtų būti sudaryta galimybė ir norintiems asmenims dalyvauti sektorinių grupių renginiuose. Maksimalus sektorinės grupės skaičius nėra dar apribotas. Visi šie dalykai turi būti aptarti koordinacinėje grupėje.

M. Peldavičiūtės nuomone, sektorinėse grupėse patvirtintos temos turėtų būti pasklebtos viešai, duotas laikas suinteresuotiems asmenims kreiptis ir išreikšti norą dalyvauti sektorinių grupių renginiuose, taip pat turėtų būti išsiųstas kvietimas visame suinteresuotų šalių žemėlapyje esantiems adresatams, o pati kooordinacinė grupė galėtų kviesti ekspertus.

M. Aleinikovas pastebėjo, kad yra keturios miškų mokslo institucijos, ir pasidomėjo, ar jos galėtų dalyvauti keliose grupėse.

N. Kupstaitis pastebėjo, kad sąrašas negalutinis. Mano, kad vienas asmuo negali dalyvauti keliose grupėse, bet tos pačios institucijos skirtingi darbuotojai galėtų.

R. Bakys siūlė neišbraukti Miškų mokslo ir mokymo grupės iš sektorinių grupių sąrašo, nes mokslo ir mokymo institucijos sprendžia ir organizacinius reikalus, ne tik atlieka tyrimus. Jo nuomone, mokslininkai pagal savo tyrimų sritį galėtų dalyvauti įvairiose sektorinėse grupėse.

A. Vaitkevičius pastebėjo, kad yra sukurta Analitinė grupė, tačiau nėra pateiktas jos darbo rezultatas.

D. Augutis informavo, kad tokia grupė yra sukurta, tačiau nėra suformuotų konkrečių užduočių šiai Analitinei grupei.

A. Gaižutis pastebėjo, kad sektorinių grupių tikslas – išklausyti įvairiausių suinteresuotų šalių nuomones, lūkesčius. Jo nuomone, reikia sudaryti sąlygas išgirsti kuo platesnį ratą žmonių nuomonių. Paprašė paaiškinti uždavinį “formuoti miškų viziją“ patikslinti, nes nėra aišku, ar medynų ar miškų, nes turinys svarbus, ir kaip bus sukurta informacija struktūruojama, palyginama.

I. Blaževičė pritarė A. Gaižučiui, kad pagrindinis sektorinių grupių tikslas – išsiaiškinti skirtingų grupių lūkesčius. Grupės turėtų pateikti savo matymą apie šalies miškų ateities viziją, kad būtų atliepti visų poreikiai. Pastebėjo, kad sektorinių grupių darbaknygėje bus formuojamos konkrečios užduotys.

D. Augutis pastebėjo, kad bus kalbama apie visą miškų sektorių ir jame dirbančius žmones.

M. Peldavičiūtė pastebėjo, kad reikia numatyti riziką, kad sektorinės grupės gali skilti atsižvelgiant į skirtingus požiūrius.

R. Beinorto nuomone, NMS proceso gairės turėtų atsakyti į visus keliamus klausimus, tačiau jų iki šiol nėra.

*Darbas 6 grupėse*. Trukmė – 40 min. Užduotis mišriose grupėse – aptarti Aplinkos mjinisterijos pasiūlytą sektorinių grupių sąrašą ir pateikti galutinę sąrašo versiją, t.y. papildyti, pakoreguoti arba apjungti.

Darbo grupėse rezultatai pateikti lentelėje (žr. 3 priedą).

*Kilo diskusija dėl Vietos savivaldos ir bendruomenių grupės:*

D. Augutis pastebėjo, kad siūlymai Vietos savivaldos ir bendruomenių grupei buvo nuo pavadinimo koregavimo išbraukiant žodį „vietos“, šią grupę skaidyti į 2 grupes ir vietos savivaldos atstovus jungti prie valstybinių miško valdytojų grupės, taip pat bendruomenes apsjungti su aplinkosauginėmis NVO.

A. Urbio nuomone, savivaldos grupę galima būtų apjungti ir su miško politikos formuotojų grupe.

M. Peldavičiūtės nuomone, bendruomenės (miesto ir gyvenančios prie miškų) ir aplinkosaugos NVO visiškai skirtingi masteliai ir poreikiai, todėl nepritaria apjungimui. Siūlo išskirti atskirai savivaldos ir bendruomenių grupes.

R. Bakys pastebėjo, kad pramoninkai irgi priklauso skirtingoms bendruomenėms.

A. Zimnicko nuomone, savivalda renka bendruomenę, tai gali būti, kad atstovaujamos bendruomenės yra tiesiog siauro požiūrio ir nereikšmingos, kad atstovauti visos Lietuvos bendruomenės balsą. A. Zimnickas pasiūlė išbraukti atskirą bendruomenių grupę, ją įtraukti į kitas grupes.

M. Peldavičiūtė pabrėžė, kad turi būti atskira bendruomenių grupė, o savivaldos grupę galima prijungti prie valstybinių miškų valdytojų grupės.

A. Vaitkevičius siūlė išsiaiškinti, ar visos savivaldybės yra miško valdytojai. Siūlo tai išsiaiškinti Analitinei grupei.

R. Beinortas pastebėjo, kad savivaldos suprantamos plačiau, taip pat kaip ir bendruomenės jos gali būti šakinės. Siūlo grupės neskaidyti.

L. Paškevičiūtė siūlė išskirti atskirą prie miškų gyvenančių bendruomenių grupę.

A. Gaižutis pasiūlė palikti bendrą savivaldos ir bendruomenių grupę, į ją įjungti prie miškų gyvenančią bendruomenes. Siūlė dvasinę kultūrinę apjungti su poilsio ir sveikatinimo grupe. Pasiūlė Analitinei grupei pateikti pasiūlytų grupių įvertinimą pagal kriterijus ir svorius.

M. Aleinikovas siūlo palikti bendrą savivaldos ir bendruomenių grupę, kad jos galėtų problemas spręsti kartu.

M. Peldavičiūtė teigia, kad ji yra bendruomenių atstovė, todėl žino visų bendruomenių poreikį, kad bendruomenių grupė turi būti atskira. Pabrėžė, kad savivaldybės ir bendruomenės skiriasi ne tik pagal interesą, bet ir pagal vaidmenį bei kompetenciją.

D. Augutis pastebi, kad diskusija parodo, kad yra konfliktinė situacija, yra poreikis išskirti savivaldos ir bendruomenių grupę, palaikė M. Peldavičiūtės, kaip bendruomenės atstovės, poziciją išskaidyti grupę.

A. Gaižutis iškėlė klausimą - ar vietos veiklos grupės, vienijančios kaimo bendruomenes šalyje, neturėtų turėti savo balso?

R. Beinortas pastebi, kad bendruomenės yra ir ne tik asmenų, gyvenančių prie miškų, bet ir asmenų, dirbančių miškuose asmenų.

Ž. Morkvėnas siūlo atskirti, nes būtų blogai, jei kažkas bus eleminuotas, nes neužtektų vietos grupėje, taip pat jei jos būtų atskiros, būtų galimybė joms išsisakyti viduje.

A. Urbis siūlo nespręsti šio klausimo susitikime. Sekančiame susitikime svarstyti patikslintame sektorinių grupių sąraše esamas problemines vietas, kurios kelia diskusijas.

G. Brazaičio nuomone, jei savivaldos ir bendruomenės susitars, tai jos dirbs, jei ne – išsiskirs į atskiras grupes. Jo, kaip mokslininko, nuomone, reikia patikslinti grupių aprašymus, kad galėtų pire kitų grupių galėtų prisijunti ir mokslininkai, ekspertai.

**Susitarta:**

1. NMS sektorinių grupių sąrašo pagrindu laikyti Aplinkos ministerijos parengtą ir įvairius Koordinacinės grupės narių pasiūlymus apimantį bei susitikimo metu pristatytą apibendrinantį NMS sektorinių grupių sąrašo projektą, kuris bus tikslinamas ir toliau svarstomas Koordinacinėje grupėje.

2. Koordinacinės grupės nariams pateikti pagal darbo grupėse rezultatus patikslintą 1 punkte nurodytą NMS sektorinių grupių sąrašo projektą, sektorinių grupių susitikimų darbotvarkės ir darbo knygos projektus iki š. m. birželio 28 d. Juos svarstyti kitame Koordinacinės grupės susitikime.

3. Organizuoti Koordinacinės grupės susitikimą š. m. liepos 5 d.